**Správa predstavenstva o činnosti SPPK**

**od XXVIII. valného zhromaždenia**

**Vážení delegáti,**

**vážení hostia,**

**vážené dámy a páni, kolegyne a kolegovia.**

schádzame sa na valnom zhromaždení najväčšej samosprávnej organizácie v agropotravinárskom komplexe Slovenskej republiky, v Nitre, v centre nášho poľnohospo-dárstva i potravinárstva a významnej produkčnej časti Slovenska.

Ešte raz medzi nami vítam všetkých vzácnych hostí, ktorí prijali naše pozvanie.

Prehľad aktivít našej komory i návrh jej hlavných úloh na nasledujúce obdobie je uvedený v Spravodaji SPPK pre delegátov dnešného valného zhromaždenia. V správe sa preto zmienime len o kľúčových momentoch a postojoch, ktoré charakterizovali činnosť Slovenskej poľnohospodárskej a potravinárskej komory v období od jej XXVIII. valného zhromaždenia.

***Aký bol rok 2015***

Rok 2015 charakterizovali veľmi dobré úrody obilnín a repky, no vplyv letného sucha sa negatívne prejavil na ďalších plodinách, ako je cukrová repa, zemiaky, kukurica, sója. Sucho spôsobilo prepad úrod najmä kukurice, v niektorých podnikoch až o 40 %. Výrazný pokles nákupných cien väčšiny rastlinných komodít sa negatívne prejavil na príjme podnikov. Letný vlahový deficit v  roku 2015 negatívne ovplyvnil aj úrodu krmovín. Pocítili to hlavne podniky s prevládajúcou živočíšnou výrobou.

**Rizikovým faktorom pre podniky v roku 2015 bolo znižovanie cien surového kravského mlieka a nízke nákupné ceny jatočných ošípaných.** V  minulosti kríza postihla jeden sektor a z iných sektorov mohli poľnohospodári vykryť stratu. No v roku 2015 sa kríza prejavila v takmer všetkých sektoroch agropotravinárstva.

**Mliečna kríza z roku 2009 sa opakuje, tentokrát v celej EÚ.** Nespokojnosť s riešením krízy v odbyte mlieka na úrovni EÚ sme potvrdili protestným zhromaždením v Bratislave v septembri 2015. Pod heslom "Politika EÚ likviduje mliečnych farmárov" sme sa zomkli a zhromaždenia sa zúčastnilo okolo 500 zástupcov chovateľov dojníc. Aj vďaka tomuto protestu a rokovaniu SPPK bolo zo zdrojov SR vyčlenených cca 16,1 mil. eur pre chovateľov na kompenzáciu škôd. Kríza v mlieku, vyvolaná politicky, pokračuje aj teraz. Chovatelia dojníc strácajú trpezlivosť znášať ďalšie straty. Očakávajú pozitívny signál aj zo strany štátu. Ak nepríde v krátkom čase, prestanú produkovať mlieko. V roku 2015 sa opäť znížili počty väčšiny druhov hospodárskych zvierat.

V roku 2015 bol agrárny trh výrazne ovplyvnený **ruským embargom, keď nadbytok komodít na trhu EÚ spôsobuje už druhý rok pokles ich cien.** Potravinové embargo na ovocie, zeleninu, mäso, mlieko a mliečne výrobky bolo zo strany Ruska predĺžené až do 5. augusta 2016. **SPPK sa zasadzuje za ukončenie účinnosti sankcií voči Ruskej federácii.** Aj preto predstavitelia agrárnej samosprávy krajín Vyšehradskej štvorky poslali list predsedovi Európskej komisie Jeanovi-Claudovi Junckerovi s požiadavkou zrušenia embarga.

***Ekonomický vývoj pôdohospodárstva a potravinárstva***

V roku 2015 pokračoval **stagnujúci ekonomický vývoj podielu pôdohospodárstva a potravinárstva** na makroekonomických ukazovateľoch hospodárstva SR.

Tento fakt sa prejavuje výrazne v poľnohospodárstve. Útlm poľnohospodárskej výroby mení štruktúru nášho poľnohospodárstva, v ktorom narastá dominancia tržieb z rastlinnej výroby nad tržbami zo stratovej živočíšnej výroby.

**Pri výnosoch poľnohospodárstva SR na úrovni 2,3 mld. EUR predpokladáme za rok 2015 opäť stratu.** Negatívna tendencia vývoja agrárneho hospodárskeho výsledku v posledných troch rokoch je zarážajúca, pretože v okolitých krajinách vykazuje sektor zisk.

**V potravinárstve bol vývoj základných ekonomických ukazovateľov v roku 2015** poznačený klesajúcou potravinárskou produkciou. Výnosy potravinárskeho priemyslu za rok 2015 predstavovali 4 miliardy 38 mil. eur, čo je oproti roku 2014 zníženie o 1,6 %. Pridaná hodnota v objeme 732 mil. eur bola oproti roku 2014 nižšia o 0,3 %. **Výsledok hospodárenia v potravinárskom priemysle za rok 2015 bol zisk vo výške 161,3 mil. eur. V  porovnaní s rokom 2014 je nižší o 2,5 %.**

V produkcií potravín je Slovensko **pod kritickou hranicou potravinovej bezpečnosti štátu**. Obchodné reťazce síce verejne deklarujú záujem o rozšírenie ich ponuky, ale v praxi nevychádzajú domácim dodávateľom v ústrety, ba naopak, neustále stupňujú tlak na cenové a ostatné dodávateľské podmienky tovaru vyrobeného na území Slovenska.

**Poľnohospodársky podnik ako výrobca základných surovín pre výrobu potravinárskej produkcie stratil rozhodujúci vplyv na potravinový trh.** O tom svedčí nielen rastúca ekonomická sila obchodu pri formovaní dopytu po potravinách, ale tiež klesajúci podiel poľnohospodárskej suroviny v štruktúre spotrebiteľskej ceny finálneho potravinového produktu.

Jasným a nespochybniteľným dôkazom úpadku slovenského agrosektora je **bilancia zahraničného obchodu**. **Saldo zahraničného obchodu s poľnohospodárskymi a potravinárskymi výrobkami v období január až december 2015 bolo pasívne v objeme**1 096,2 mil. eur. V porovnaní s rovnakým obdobím minulého roka sa pasívne saldo zvýšilo o 41 mil. eur, čo predstavuje 3,9 % .

**Vážené dámy, vážení páni,**

v roku 2015 predstavovala implementácia Spoločnej poľnohospodárskej politiky ťažiskovú aktivitu SPPK.

Za jeden z najzávažnejších problémov v priamych platbách možno **označiť problém viacnásobných deklarácií,** kde sme navrhli opatrenia na zamedzenie tohto, vo veľa prípadoch, účelového konania žiadateľov. Mohla by k tomu viesť aj trestnoprávna zodpovednosť za tzv. „krúžkovanie“ parciel za účelom získania bezprácneho zisku.

**Je potrebné oceniť výraznú** aktivitu našej komory, ktorá pomohla vyriešiť **problematické verejné obstarávanie pri čerpaní finančných prostriedkov z verejných zdrojov.** Stálo to veľa úsilia, ale stálo to zato. Dovolím si pripomenúť aj úspech SPPK pri úprave výšky dane z pozemkov, ktorá neumožňuje niektorým obciam z roka na rok neúmerne zvyšovať jej sadzby.

**V  roku 2015 sme zintenzívnili  riešenie škôd spôsobených v poľnohospodárstve poľovnou zverou a veľkými šelmami.** Po viac ako 15 rokoch sa nám podarilo problém škôd zverou a na zveri konečne začať riešiť. Máme zastúpenie v chovateľských radách a poradných výboroch. Výsledkom spolupráce so Slovenskou poľovníckou komorou a Slovenskou lesníckou komorou bolo **podpísanie memoranda o spolupráci.**

**SPPK sa do systému duálneho vzdelávania na stredných odborných školách zapojila najmä certifikáciou podnikateľských subjektov**, ktoré mali záujem vstúpiť do systému duálneho vzdelávania. V agropotravinárskom sektore je pripravených 33 podnikateľských subjektov, ktoré od školského roku 2016/2017 môžu poskytovať praktické vyučovanie v systéme duálneho vzdelávania.

Týždeň od 12. do 16.10.2015 bol venovaný práci s najmladším spotrebiteľom a to prostredníctvom aktivít III. ročníka súťaže **Hovorme o jedle.** Dovolím si vysoko vyzdvihnúť túto aktivitu našej komory a poďakovať sa za spoluprácu členským zväzom a združeniam, odborným garantom a ministerstvám, ktoré nad projektom prevzali záštitu. Do pripravených aktivít sa zapojili žiaci 454 základných škôl z celého Slovenska v počte viac ako 70 tisíc.

SPPK sa v roku 2015 podieľala na prezentácii potravinárskych výrobcov a ich produkcie na 42. ročníku medzinárodnej poľnohospodárskej a potravinárskej **výstavy Agrokomplex 2015 v Nitre.** Na ploche 120 m2 sa predstavilo 34 členských podnikateľských subjektov, zväzov a združení. Počas Agrokomplexu zorganizovala komora o.i. okrúhly stôl pod názvom “Rôznorodá a vyvážená strava a jej vplyv na zdravie človeka”, ktorého cieľom bolo spotrebiteľskej verejnosti vyvrátiť mýty o negatívach niektorých potravín.

**Vážení delegáti valného zhromaždenia, milí hostia,**

v súvislosti s rokom 2016 bude potrebné venovať maximálnu pozornosť zmenám legislatívy pre oblasť Spoločnej poľnohospodárskej politiky. Samotná Európska únia pripravuje prehodnotenie tejto politiky. Okrem priamych platieb, **kde je SPPK iniciatívna a navrhuje riešenie viacnásobných resp. dvojitých deklarácií, vytvárame tlak na finančné posilnenie spolufinancovania PRV na roky 2014-2020 aspoň na úroveň 35 %.** Je potrebné, aby slovenskí poľnohospodári mali tak primerané podmienky, aké sú v okolitých krajinách vrátane štátnej pomoci.

**Vážení delegáti,**

**v roku, keď prvýkrát v histórii samostatného Slovenska bude Slovensko predsedníckou krajinou EÚ,**  by sme mali využiť túto šancu a snažiť sa presadiť účinné kroky.

Sústavné riešenie si vyžaduje celý rad otázok spojených s poľnohospodárskou pôdou. Je potrebné si uvedomiť riziko predaja vlastnej pôdy do cudzích rúk. Obzvlášť citlivá je táto otázka v krízových situáciách, keď môže ohroziť zásobovanie obyvateľstva potravinami.

Je potrebne opätovne nastoliť požiadavku riešenia **zvyšovania výšky nájomného za pôdu vlastníkmi, predaj pôdy pod budovami, ale aj tzv. biele plochy** a s tým súvisiace nájomné za pozemky v správe Slovenského pozemkového fondu.

Opätovne musíme navrhnúť prehodnotenie základu dane z pozemkov podľa ceny BPEJ a požadovať objektívne určenie ceny pozemkov v správe SPF v hospodárskych dvoroch poľnohospodárskych podnikov.

Chceme navrhnúť zavedenie **opätovnej podpory prostredníctvom tzv. červenej nafty bez komplikovaného systému jej kontroly.** Poľnohospodári krajín V4, ale aj susedného Rakúska, takúto podporu svojím poľnohospodárom už roky poskytujú.

Nemôžeme obísť ani problém starnutia pracovnej sily v agrosektore. Priemerný vek zamestnancov agrosektora je vyšší ako 47 rokov a preto je potrebné, aby zákon **o odbornom vzdelávaní a príprave, ktorý je účinný od 1.4.2015, bol novelizovaný tak, aby poľnohospodári, ktorí vstúpili do  systému duálneho vzdelávania,** získali viac ako len morálne ocenenie. Uvedomujeme si, že je potrebné pripravovať mladú generáciu do rezortu a preto SPPK aktívne pôsobí v tejto oblasti a zastupuje záujmy Vás, členov SPPK.

***Ďalšie aktivity SPPK***

Iniciatívu sme nestratili ani v aktivitách na pôde Európskeho hospodárskeho a sociálneho výboru. **V spolupráci EHSV zorganizovala komora II. ročník Medzinárodnej konferencie Potraviny a obchod 2015 k maržiam v potravinovom reťazci v priestore EÚ, ktorá sa konala 12.5.2015 v Bratislave.** Téma medzinárodného obchodu v rámci EHSV patrila v roku 2015 medzi najvýznamnejšie, čo súvisí s pripravovanou dohodou o voľnom obchode medzi EÚ a USA. EHSV pripravil tri zásadné dokumenty, pričom vo všetkých troch prípadoch bol zástupca SPPK členom pracovnej skupiny.

**Pre rok 2016 opätovne pripravujeme v októbri medzinárodnú konferenciu o nerovnováhe v potravinovom reťazci,** ktorá bude už tretím podujatím, ktoré zorganizujeme spoločne s Európskym hospodárskym a sociálnym výborom.

Na národnej úrovni považujeme za mimoriadne dôležité naše **členstvo v Asociácii zamestnávateľských zväzov a združení SR** predstavujúcej vážneho partnera vlády i odborov. Musíme sa viac snažiť o rozvíjanie vzťahov **s Výborom Národnej rady SR** pre **pôdohospodárstvo a životné prostredie**, kde však postoje zákonodarcov často podliehajú názorom politických subjektov, ktorých sú členmi.

Medzinárodné aktivity sme zameriavali na prehlbovanie kontaktov s partnerskými **poľnohospodárskymi komorami krajín Vyšehradskej štvorky** a aj keď SPPK nie je členom COPA, získavame aktuálne informácie a udržiavame kontakty s jej členmi, o čom Vás pravidelne informujeme aj na stránke SPPK.

**Spoluprácu s médiami sa snažíme orientovať na zlepšenie verejného obrazu poľnohospodárstva a potravinárstva i na zvyšovanie predaja domácej produkcie na vnútornom trhu, čo považujeme za kľúčové**. Tradične nadštandardné sú naše vzťahy s vydavateľstvom Roľníckych novín. Po vzájomnej dohode pracujeme na inovácii súťaže TOP AGRO, aby bola viac atraktívna. S  ostatnými médiami sme v pravidelnom kontakte a oceňujeme, že začínajú viac propagovať domácu agropotravinársku produkciu.

Začiatkom roka 2016 sme začali s vydávaním **Vestníka MPRV SR**, prostredníctvom ktorého chceme prinášať dôležité informácie pre odbornú verejnosť.

**V tomto roku pokračujeme s prezentáciou našich názorov a stanovísk formou, ktorá priblíži náš rezort viac občanom. Naším cieľom je prostredníctvom reportáží a elektronických médií** pozdvihnúť sociálny status rezortu, propagovať slovenské potraviny a zvýšiť povedomie o rezorte v očiach  verejnosti.

***Plnenie úloh XXVIII. VZ SPPK***

Ak sa vrátime k poslednému Valnému zhromaždeniu SPPK v apríli 2015, musíme povedať, že sme si dali príliš ambiciózne ciele, ktoré prekračujú horizont jedného roka. Podcenili sme aj fakt, že vo volebnom roku sú v politike iné priority. No a treba priznať, že nám chýbajú osobnosti v našom rezorte, ktoré výrazne ovplyvňujú politické dianie v štáte.

Zároveň treba otvorene povedať, že koncentrovať plnenie úloh celej komory na vedenie SPPK a pár ľudí úradu SPPK bez synergie s regionálnymi štruktúrami, zväzmi a združeniami nemôže priniesť požadovaný efekt. Preto sme k úlohám pre rok 2016, ktoré na tomto Valnom zhromaždení predstavíme, pristupovali opatrnejšie.

***Programové vyhlásenie novej vlády***

V programovom vyhlásení novej vlády, kde sa nám podarilo presadiť podstatnú časť našich požiadaviek, sme presadzovali koncepčné ciele SPPK do roku 2020 **vychádzajúc z definície agropotravinárskeho sektora, ktorého hlavným cieľom je budovanie a zachovanie kapacít pre zaistenie produkčného potenciálu v SR a tým aj potravinovej bezpečnosti štátu.**

Znamená to zaistenie pôdy, vody a poľnohospodárskej prvovýroby, spracovateľského a potravinárskeho sektora, distribúcie potravín ku konečnému  spotrebiteľovi a tiež kapacít na uskladnenie potravín v dostatočnej kondícií na reagovanie potreby v prípade krízy - navýšenej potreby produkcie potravín v SR.

Všetky tieto opatrenia sa strategicky zameriavajú predovšetkým na udržanie a rast vidieckej zamestnanosti.

**Pevné veríme, že sa budeme podieľať na rozpracovaní PVV na roky 2016 až 2020 a veríme,** že zintenzívnime spoluprácu s novým vedením ministerstva aj v ostatných oblastiach. Našim cieľom je presadzovanie potrieb našich poľnohospodárov a potravinárov, nie bojovať proti niekomu.

Našimi prioritami v budúcnosti naďalej zostáva riešenie Spoločnej poľnohospodárskej politiky EÚ v prospech slovenských poľnohospodárov a potravinárov, zvyšovanie potravinovej sebestačnosti SR a udržanie a rast zamestnanosti na vidieku, k čomu bude smerovať všetko naše úsilie.

**Vážené kolegyne a kolegovia,**

pokiaľ chceme účinne presadzovať svoje požiadavky a upevňovať pozície agropotravinárskeho komplexu v hospodárskych a spoločenských štruktúrach Slovenska, musíme zostať jednotní. Príklad Svätoplukových prútov má všeobecnú a nadčasovú platnosť a my by sme naň nemali zabúdať najmä vtedy, keď sa dostávame do víru vášnivých diskusií o kľúčových otázkach agrárnej a vidieckej politiky. Všade tam, kde existujú rozdielne názory, by o konečnej podobe stanovísk mala rozhodovať sila a presvedčivosť argumentov všetkých členov, nie vecná, či územná príslušnosť ich zástancov. Ak chceme naozaj ísť dopredu, musíme na všetkých úrovniach – teda v regiónoch i v centre – počúvať jeden druhého, navzájom komunikovať a prehodnocovať jednotlivé postoje a podnety. Tvrdohlavé presadzovanie vlastných názorov za každú cenu nemôže viesť k budovaniu a napredovaniu našej samosprávnej organizácie. Optimalizáciu vnútorných väzieb máme v rukách my sami a nevyrieši ju za nás žiadna právna norma.

**Vážené dámy a páni,**

je zjavné, že nás nečaká ľahké obdobie a práve preto bude dôležité aby SPPK sústavne zvyšovala svoju autoritu a vplyv. Ak má naša komora úspešne plniť svoje úlohy, musí byť vnútorne jednotná a postupovať podľa svojich priorít.

Pokiaľ však budeme nútení permanentne riešiť nepodstatné problémy našej komory, uniknú nám oveľa podstatnejšie témy.

Veľmi dôležitá bude tiež súčinnosť a prenos informácií medzi úradmi Slovenskej poľnohospodárskej a potravinárskej komory, regionálnymi komorami a členskou základňou.

Okrem elektronickej formy komunikácie nemôžeme podceňovať ani tradičné formy komunikácie založené na osobnom kontakte s členmi.

Úspešnosť práce našej komory, teda úspešnosť každého z nás, bude závisieť aj od primeraného finančného zabezpečenia. Preto budeme musieť neustále hľadať nové možnosti jej viaczdrojového financovania, základom ale musí ostať príspevok členov komory.

**Vážené dámy a páni,**

splnenie úloh, ktoré si kladieme do budúcnosti, si vyžaduje organizačné zmeny, upevnenie a posilnenie našej organizácie. **Je nevyhnutné ponúknuť ministerstvu ako aj vláde prevzatie zodpovednosti a kompetencií za rezort z našej strany tak, aby nám neváhali prenechať vyššie právomoci.** Tým by sa naša komora stala modernou samosprávnou organizáciou, schopnou účinne presadzovať oprávnené požiadavky svojich členov, ale aj obhajovať záujmy rezortu. **K tomu je potrebná povinná registrácia všetkých osôb, fyzických či právnických, ktoré podnikajú v rezorte produkcie potravín**.

**Silu a vážnosť komory musí robiť angažovanosť všetkých jej zložiek, celej členskej základne**, nie len niekoľkých ľudí vo vedení. Ak nebudeme mať vnútorný model riadenia vybudovaný tak, že naše stanoviská budeme prezentovať jednotne, ťažko budeme presadzovať naše požiadavky.

Na záver sa mi dovoľte poďakovať členom Predstavenstva SPPK, Dozornej rade SPPK ako aj Vám všetkým za prácu, ktorú ste odviedli v prospech SPPK a zaželať Vám všetkým veľa zdravia a pracovných úspechov.

**Ďakujem za pozornosť.**